Det Økonomiske og Sociale Udvalgs udtalelse om:

- »Kommissionens forslag til Rådets direktiv om ændring af Rådets direktiv 92/106/EØF om indførelse af fælles regler for visse former for kombineret godstransport mellem medlemsstaterne«, og - »Kommissionens forslag til Rådets direktiv om ændring af Rådets direktiv 96/53/EF om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet« () (98/C 410/06)

Rådet for Den Europæiske Union besluttede den 31. juli 1998 under henvisning til EF-traktatens artikel 75 og 84 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes den 8. september og den 14. oktober 1998 til ØSU's Sektion for Transport, Energi, Infrastruktur og Informationssamfundet.

På grund af sagens hastende karakter besluttede Det Økonomiske og Sociale Udvalg på sin 358. plenarforsamling af 13., 14. og 15. oktober 1998, mødet den 15. oktober 1998, at udpege Edoardo Bagliano til hovedordfører, hvorefter det vedtog følgende udtalelse med 85 stemmer for, 6 imod og 11 hverken for eller imod.

1. Kommissionens forslag

1.1. Kommissionen foreslår en ny og bredere definition af »kombineret transport«. Kombineret transport omfatter nu også transport inden for en enkelt medlemsstat og mellem en medlemsstat og et tredjeland, såfremt lastbil, påhængsvogn, sættevogn med eller uden trækenhed, veksellad eller container i flere på hinanden følgende transportafsnit benytter forskellige transportformer, og forudsat:

- at hvert enkelt vejafsnit ikke udgør over 20 % af det samlede kilometerantal, som under transporten tilbagelægges ved hjælp af en eller flere af de øvrige transportformer;

- at der ved søtransport eller transport ad indre vandveje kan foretages en tilsvarende transport ad landevej.

1.2. Forslagene har til formål at øge brugen af kombineret transport ved hjælp af følgende foranstaltninger:

- udvidelse af afgiftsnedsættelserne for motorkøretøjer, så de kommer til at gælde for hver enkelt kombineret transport;

- ophævelse af weekend-restriktioner og lignende bestemmelser for landevejstransport, der indgår som første og sidste led i kombineret transport;

- ændring af Rådets direktiv 96/53/EF, så der i alle medlemsstater tillades en totalvægt på 44 ton for kombineret transport.

1.3. De foreslåede ændringer er nødvendige, fordi de hidtidige foranstaltninger til fordel for kombineret transport kun har haft en begrænset rækkevidde og effekt, således som det fremgår af Kommissionens rapport af 18. juli 1997 om anvendelsen af Rådets direktiv 92/106/EØF.

2. Generelle bemærkninger

2.1. I tidligere udtalelser () har ØSU til stadighed understreget, at det er vigtigt at forbedre og udvide den kombinerede transport, hvis man skal sikre en mobilitet, som er bæredygtig i økonomisk, social og miljømæssig henseende.

2.2. ØSU bifalder derfor Kommissionens fremgangsmåde og mener, at de foreslåede ændringer til direktiv 92/106/EØF og 96/53/EF er nødvendige for at gennemføre hensigtserklæringerne og konkretisere de rammer, Kommissionen har foreslået i tidligere hvid- og grønbøger.

2.3. Trods alle bestræbelser udgør den kombinerede transport fortsat kun 5 % af vejgodstransporten i Europa (med undtagelse af transporten over Alperne, hvor kombitransporten udgør ca. 23 %). Når der ses bort fra specifikke tilfælde i enkelte lande, er der altså ikke gjort nævneværdige fremskridt. Vejtransporten er blevet ved med at stige, også i de senere år, idet den steg med 22,8 % fra 1990 til 1996, mens jernbanetransporten fortsat taber markedsandele i foruroligende grad (- 14,6 %). I 1996, som de nyeste tal dækker, tegnede vejtransporten sig for 73,6 %, mens jernbanetransporten udgjorde 13,9 % ().

2.4. Samtidig skrider jernbanernes liberalisering/privatisering for langsomt fremad. Kommissionen har påpeget (), at kun to virksomheder tilbyder transporttjenester i overensstemmelse med direktiv 91/440/EØF (). Desuden synes der ikke at komme gang i de hurtigruter for godstog (), som man i høj grad har håbet ville få direktiv 91/440/EØF ingen omstændigheder fortsætte med at vedtage isolerede, usammenhængende aktioner eller interventioner, fordi tiltag, der sigter mod at skabe balance i og forbedre transportsektoren, nødvendigvis skal indgå i en større kontekst og en overordnet politik.

2.5. Derfor skal de to forslag ses som et praktisk instrument, der letter og fremmer den kombinerede transport med målrettede foranstaltninger og en pragmatisk, metodisk fremgangsmåde, som afstikker de rammer, inden for hvilke medlemsstaterne kan og skal agere i overensstemmelse med nærhedsprincippet.

2.6. ØSU mener, at forslagene er både relevante og positive, fordi:

- de foreslåede tiltag tjener det formål at forbedre den kombinerede transports rentabilitet, også på de strækninger, som i dag ikke betragtes som rentable og produktive, fordi de er kortere end de 500 km, der anses for at danne den øvre grænse for, hvornår gennemgående vejtransport er mere rentabel;

- de foreslåede lempelser gør kombitransporten mere attraktiv for de små og mellemstore vejtransportvirksomheder, der kan hellige sig denne transportform;

- definitionen af kombineret transport er blevet udvidet, dels i geografisk og dels i transportteknisk henseende, så et hul i lovgivningen, der har skabt fortolkningsproblemer, nu fyldes ud.

3. Særlige bemærkninger

3.1. Ændringen af direktiv 92/106/EØF

3.1.1. Definitioner (artikel 1)

3.1.1.1. Kommissionens forslag støttes, idet definitionen af kombineret transport udvides til også at omfatte intern transport i medlemsstaterne og transport mellem medlemsstaterne og de lande, der endnu ikke er medlem af EU. Den foreslåede maksimumslængde for hvert enkelt vejafsnit i forhold til de andre transportformer (20 %) må betragtes som en fyldestgørende forholdsregel.

3.1.1.2. Som Kommissionen selv bemærker, vil »biltog« () imidlertid få færre fordele af direktivet, da landevejstransporten i disse tilfælde ofte omfatter et temmelig langt afsnit af den samlede transport. ØSU foreslår, at Kommissionen også baner vej for lettelser for denne transportteknik, som har stor betydning ved tilbagelæggelse af strækninger, der er særligt sårbare i miljømæssig henseende (f.eks. transporten over Alperne).

3.1.1.3. Udtrykket »færgefart over kortere afstande« (stk. 2) bør præciseres. Der er tale om en vanskelig sondring i praksis, hvis udtrykket adskiller sig fra korte færgeoverfarter (). Også formuleringen »vandvejstransport, der for over halvdelens vedkommende er et uundgåeligt led i en kommercielt bæredygtig transport ...« bør gøres klarere.

3.1.2. Køretøjsafgifter (artikel 6, stk. 1)3.1.2.1. Der er ingen tekniske oplysninger om beregningen af beløbene for de enkelte operationer. Der opstår således tvivl om, hvor stor nedsættelsen eller refusionen skal være, når der blot fastsættes et minimumsbeløb på 18 ecu pr. operation. Da det er meget vanskeligt at udføre kontrol, ville ØSU foretrække, at der blev fastsat et fast beløb, der refunderes efterfølgende, og som ikke kun er knyttet sammen med køretøjsafgiften, men også med eventuelle motorvejsafgifter og med omladningsomkostningerne. Ellers ville en fuldstændig refusion af køretøjsafgiften være at foretrække, selv om visse lande nedsætter denne afgift for i stedet at forhøje benzinafgifterne.

3.1.3. Undtagelse fra kørselsrestriktioner (artikel 9a)

3.1.3.1. Undtagelsen fra kørselsrestriktioner (i weekender, om natten og på helligdage) kræver en nøje kontrol på vejene, hvis overtrædelser skal undgås. ØSU gør opmærksom på, at denne bestemmelse har sociale konsekvenser, idet muligheden for omladning uden for de normale arbejdstider og på helligdage kan gøre det nødvendigt, at køretøjet og chaufføren står til rådighed for omladningsvirksomheden, som også skal holde personale til rådighed, der kan udlevere/modtage godset.

4. Konklusioner

4.1. Det Økonomiske og Sociale Udvalg tilslutter sig som nævnt Kommissionens forslag og støtter målsætningen. Det er ØSU's faste overbevisning, at man skal gøre sit yderste for at fremme den kombinerede transport, som kan bidrage effektivt til at sikre en bæredygtig mobilitet og en bæredygtig udvikling i økonomien og samhandelen, samtidig med at miljøhensynet tilgodeses.

4.2. ØSU anbefaler dog følgende:

- artikel 1 bør formuleres klarere;

- der bør åbnes mulighed for tiltag, som letter anvendelsen af »biltog«, især på miljømæssigt sårbare strækninger;

- mekanismen for afgiftslettelser bør tages op til fornyet overvejselse, bl.a. på grund af kontrolproblemerne;

- det er nødvendigt, at de kompetente myndigheder gennemfører passende kontroller på vejene for at undgå overtrædelser.

Bruxelles, den 15. oktober 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 261 af 19.8.1998, s. 10-13.

() Det Økonomiske og Sociale Udvalgs udtalelse om »Kommissionens lovgivningsprogram for 1995 på transportområdet/den fælles transportpolitik, handlingsprogram 1995-2000« - EFT C 39 af 12.2.1996, s. 43.

Det Økonomiske og Sociale Udvalgs udtalelse om »Kommissionens forslag til Rådets forordning (EF) om finansiel støtte til aktiviteter for at fremme kombineret transport« - EFT C 89 af 19.3.1997, s. 18.

Det Økonomiske og Sociale Udvalgs udtalelse om »Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Intermodalitet og intermodal godstransport i Den Europæiske Union - En systemorienteret løsningsmodel for godstransporten - Strategier og tiltag, der kan øge effektiviteten og give bedre og mere bæredygtige transporttjenester« - EFT C 19 af 31.1.1998, s. 25.

() GD VII »Transports in figures 1998«.

() KOM(98) 202 endelig udg. af 31.3.1998 - Kommissionens meddelelse om gennemførelsen af direktiv 91/440/EØF.

() Direktiv 91/440/EØF om udvikling af Fællesskabets jernbaner - EFT L 237 af 24.8.1991, s. 25.

() »Freeways«.

() Transportteknik, hvor det samlede vejkøretøj (trækenheden plus påhængsvogn eller sættevogn) inkl. chauffør læsses på et tog (ledsaget kombineret transport).

() O.a.: Problemet synes ikke indlysende på dansk og ligger muligvis i den italienske formulering i Kommissionens forslag.